Tyd vir jouself: Herstel die balans tussen werk en leef - Solidariteit GildesSolidariteit Gildes Tyd vir jouself: Herstel die balans tussen werk en leef - Solidariteit Gildes
Tuis / Kommunikasiepraktisyns Artikel / Tyd vir jouself: Herstel die balans tussen werk en leef
"Ek is gek oor my werk, maar ek moet 'n beter werk-lewe-balans kry!"
Klink die bogenoemde moontlik bekend?
Die meeste mense sê dat hulle 'n beter balans tussen hulle werk en hulle persoonlike lewe wil vind. Die kans is goed dat jy dalk in die laaste jaar daaroor by jou vriende of familie gekla het wat jy lanklaas gesien het. Jy voel dalk dat jy dinge in jou spaartyd wil aanpak soos om te verf, om fiets te gaan ry, of wat ook al dit mag wees, maar kom jy steeds net nie daarby uit nie. Dit alles ten spyte daarvan dat mense naby aan jou, jou vertel dat hulle bekommerd oor jou is en dat hulle kan sien dat jy te hard werk.
Dit is makliker gesê as gedaan om jou hele lewe 'n goeie balans te handhaaf. Jy voel dalk dat jy ekstra hard moet werk om jouself te bewys sodat jy deur jou bestuurders raakgesien kan word, of dalk is die kompetisie só straf in die sektor waarin jy werksaam is dat jy voel asof jy konstant moet werk om jou kompetisie ore aan te sit. Daar is talle redes waarom mense hard werk en dit is nie noodwendig sleg nie, maar daar is wel perke wat duidelik gestel moet word. Wanneer uitbranding voor kom is dit dikwels baie moeilik om daarvan af terug te bons en juis daarom is dit belangrik om perke te stel.
Wanneer daar nie perke is nie, ontstaan die probleem dat ongesonde gewoontes gekweek word wat tot so 'n mate deel van jou roetine word dat jy later nie meer die ongesondheid daarin raaksien nie. Nie net is dit ongesond nie, maar dit rig ook skade aan jou persoonlike lewe omdat jy mense en ander belangrike goed uitsluit.
Wanneer die balans nie daar is nie, raak dit maklik om dinge wat ook belangrik is, soos jou fisiese gesondheid, af te skeep. Daai uur in die gimnasium is dalk net die antwoord om jou eie kragte (beide fisies en emosioneel) te herwin.
Hoe kry ek die balans terug?
Kry 'n stokperdjie waarvan jy hou en as jy nie weet waarvan jy hou nie kies iets waarvan jy dink jy sal hou. Dit moet regtig iets wees waarvan jy hou (al hou net jy daarvan). Leer om die kitaar te speel, neem kunslesse, sluit aan by 'n koor. Daar is baie dinge waarmee jy jouself kan besig hou – die belangrikste is om te onthou dat wanneer jy klaar gewerk is, dan is jy klaar vir die dag. Môre is nog 'n dag!
Spandeer meer tyd saam met die mense waarvoor jy omgee en wie oor jou omgee. As jy vanaand sou sterf, is dit 'n sekerheid dat die maatskappy waarvoor jy werk jou gaan vervang met 'n nuwe mens. Hoewel jy belangrik is vir jou werkgewer en jou werkgewer vir jou ook belangrik is, is jy dit aan jouself verskuldig om te weet waar om die streep te trek. Jou werk moet nie die heel belangrikste element in jou lewe wees nie.
Gaan praat met iemand – 'n sielkundige of 'n berader – dit doen wondere. Dikwels is ons gedagtes so besig met 'n klomp verskillende dinge dat ons selde die tyd het om stil te raak, en oor ons lewe en die koers daarvan te besin. Deur met iemand te gesels wat professioneel opgelei is, maak jy dit moontlik om oplossings vir probleme te identifiseer en kry jy boonop insig oor omstandighede van iemand af wat onpartydig is en objektief na jou omstandighede kan kyk. Jy hoef nie eers 'n enkele siel daarvan te vertel nie (nie dat daar enige skaamte is daarin nie). Doen dit vir jouself!
As daar een ding is waarmee jy meer suinig moet wees, dan is dit verseker die tyd wat jy vir jouself het.
How "Me Time" Will Crush Your Work-Life Balance Problem – https://medium.com/@erikdohnberg/how-me-time-will-crush-your-work-life-balance-problem-7262ec10a419